《桂枝香 胥江怀古》
清代·严绳孙

吴城东畔。早一抹秋容，骤雨初敛。试问忠魂何处，依稀未远。

六千君子淩波起，便江头、水犀朝偃。伤心此际，惊涛溅血，臣言真践。

叹千古、兴亡满眼。更白马从游，此恨谁见。赢得神鸦社鼓，丽谯荒甸。

西风谁把英雄泪，洒东流、一时吹转。始应消得，箫声吴市，那些幽怨。

作者简介：（1623—1702）江苏无锡人，字荪友。以诗古文辞擅名。康熙十八年，以布衣举博学鸿儒，试日仅赋一诗而出。授检讨，修《明史》，充日讲起居注官。迁右中允，乞归。工书画，有《秋水集》。